कॉलेजों ने छात्रों के अंक देरी से भेजे, यूनिवर्सिटी देगी नोटिस
मंगलवार को यूनिवर्सिटी में हुई जनसुनवाई में ज्यादातर छात्रों ने रिजल्ट समय पर नहीं मिलने की शिकायत की। इसमें सामने आया कि प्राइवेट कॉलेजों से समय पर इंटरनल मार्क ही नहीं भेजे जा रहे हैं। इस पर कॉलेजों को नोटिस दिए जा रहे हैं। कॉलेज प्रबंधन से शपथ पत्र भी लिया जाएगा। एक छात्र ने आरोप लगाया कि प्रोफेसर कॉपियां ठीक से नहीं जांच रहे हैं। यूनिवर्सिटी रिवेल का फॉर्म भरवा लेती है और उसमें पता लगता है कि प्रश्न-उत्तर देखे ही नहीं गए हैं।
एमकॉम के छात्र हसन मुलतानी ने कहा- कॉपियां ठीक से नहीं जांची जा रही हैं। इस बार रिवेल में मेरा 20 अंक का प्रश्न नहीं जांचा गया। पिछले साल भी दो प्रश्नों में ऐसा ही किया गया था। रजिस्ट्रार ने कहा- प्रश्न क्रमांक नहीं लिखा था। नंबर नहीं डालोगे तो जांचने वाले को कैसे पता चलेगा? इसके बाद राऊ डेंटल कॉलेज के बीडीएस फाइनल ईयर के छात्र पहुंचे और बोले- दो कॉलेजों का रिजल्ट जारी कर दिया, लेकिन हमारा रिजल्ट नहीं दिया जा रहा है। इस पर उसी समय कॉलेज प्रबंधन को फोन लगाकर बात की गई। प्रबंधन की ओर से बताया गया कि दो-तीन छात्रों के नंबर नहीं भेजे। उन्हें फटकार भी लगाई कि नंबर खुद नहीं भेज रहे और रिजल्ट के लिए छात्रों को आगे कर रहे हैं। कारण बताओ नोटिस भी जारी किया गया। एमकॉम के एक छात्र ने इस पर आपत्ति ली कि परीक्षा 85 अंक के हिसाब से ली गई। उत्तीर्ण प्राप्तांक 28 होना चाहिए, जबकि 33 नंबर पर पास माना जा रहा है। इस पर रजिस्ट्रार ने परीक्षा नियंत्रक को निर्देश दिया था कि 85 अंक में 28 को पासिंग अंक माना जाए। एमकॉम सेकंड सेमेस्टर के छात्र ने कहा- अगस्त में परीक्षा दी थी, लेकिन अभी तक रिजल्ट नहीं आया। इस कारण मैं थर्ड सेमेस्टर का फॉर्म नहीं भर पा रहा हूं। जब तफ्तीश की तो पता लगा कि कॉलेज प्रबंधन ने छात्र की नंबर शीट नहीं दी थी।
hin_Deva hin_Deva hin_Deva